b'\n_START_ARTICLE_\nKarmiininpunainen merirosvo\n_START_SECTION_\nElokuvan huumori\n_START_PARAGRAPH_\nElokuvan erityinen piirre on se, ett\xc3\xa4 ylet\xc3\xb6nt\xc3\xa4 ryppyotsaisuutta v\xc3\xa4ltet\xc3\xa4\xc3\xa4n kaiken aikaa; huumori saa kukkia vapaasti, joskaan ohjaaja ei sallinut aivan ylet\xc3\xb6nt\xc3\xa4 mellastusta._NEWLINE_Lancasterin ja Cravatin sirkustausta p\xc3\xa4\xc3\xa4see oikeuksiinsa erityisesti alkupuolen taitavaa akrobatiaa tarjoilevassa takaa-ajossa. Yleens\xc3\xa4kin sirkusta, hupikeksint\xc3\xb6j\xc3\xa4 ja ristiinpukeutumista hy\xc3\xb6dynnet\xc3\xa4\xc3\xa4n mielikuvituksellisella tavalla. Klovnina ja akrobaattina kunnostautunut Cravat hy\xc3\xb6dynt\xc3\xa4\xc3\xa4 pantomiimikon taitojaan: Ojo on mykk\xc3\xa4 ja puhuu omatekoista elekielt\xc3\xa4 mm. k\xc3\xb6ydenp\xc3\xa4tk\xc3\xa4st\xc3\xa4 tekem\xc3\xa4ns\xc3\xa4 hirttosilmukkanuken avulla. _NEWLINE_Elokuva on kuuluisa nimenomaan merirosvojen arkkityypeille irvistelyst\xc3\xa4: puujalka juuttuu kiinni aina pahimpaan paikkaan ja koukkuk\xc3\xa4si pyyhkii miltei kohtalokkaasti liikutuksen kyyneleit\xc3\xa4 silm\xc3\xa4kulmasta. Samoin kunnialaukauksiin vastataan kovilla ja linnoituksen muurilla komeasti pukeutuneena seisova lippuviestitt\xc3\xa4j\xc3\xa4 muuttuu nokiseksi r\xc3\xa4synukeksi, silti sekoamatta viittoilutahdistaan._NEWLINE_Toinen kuuluisa humoristinen yksityiskohta on silm\xc3\xa4puolen per\xc3\xa4miehen Pablo Murphyn (Noel Purcell) klassinen keskeytystapa \xe2\x80\x9dAnteeksi nyt vain kapteeni, mutta\xe2\x80\xa6\xe2\x80\x9d_NEWLINE_Monet elokuvan kohtauksista ovat lajityypin klassikoita, joita my\xc3\xb6s tuoreemmat merirosvoseikkailut, kuten Pirates of the Caribbean: Mustan helmen kirous, ovat lainanneet.'